春日奉陪子安諸公遊石門
作者：李彌遜
朝代：宋

paragraphs: 提壺喚新晴，病客春思攪。
茶甌曲肱罷，聯屐事幽討。
叩門探繁香，翠蔓花尚少。
卻攜二三子，深行出飛鳥。
羊腸走鳴泉，鳯尾搖寒篠。
俯窺萬井烟，笻聲響林杪。
湯休真解事，煮餅禪坊悄。
杯盤生晚澗，落葉風自掃。
眼明玉華陰，桃枝露紅小。
更傾樽中餘，邀月下雲表。
澄江靜可鑑，合嶂青未了。
石梁接樓居，屋角掛參昴。
誰知人間世，彷彿見三島。
烟塵暗中原，懷抱鎮煎煼。
一行瘴海頭，歲月不知老。
金蘭有佳士，相見獨不早。
青蒿得長松，頗亦慰枯槁。
春風正顛狂，日日被花惱。
懽來即相覓，真處在草草。
身名兩姑置，有酒爲君倒。